Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Miguel Bujanda Cirauqui jaunak egindako galderaren erantzuna, Foru Diputazioak emana, nekazaritzako elikagaien industrian inbertitzeko laguntzen deialdiari buruzkoa. Galdera 2019ko irailaren 6ko 10. Nafarroako Parlamentuko Aldizkari Ofizialean argitaratu zen.

Iruñean, 2019ko irailaren 27an

Lehendakaria: Unai Hualde Iglesias

ERANTZUNA

Navarra Suma (NA+) taldeari atxikitako foru parlamentari Miguel Bujanda Cirauqui jaunak galdera parlamentarioa egin du nekazaritzako elikagaietarako laguntzen deialdiari buruz (10-19/PES-00055). Hona Garapen Ekonomikorako kontseilariak galdera horri erantzuteko ematen dion informazioa:

Nekazaritzako elikagaien industriak, bere balio-katearekin, Nafarroako sektore estrategiko hori egituratzen du eta hartan trakzio-indarra egiten du, Nafarroako Garapen Adimendunaren Estrategian (S3) jaso bezala. Hori dela eta, hainbat laguntza-ildo bideratzen zaizkio. Foru Komunitatearen aurrekontu osoan ekarpen handiena jasotzen duen sektorea da. Laguntza hori lagungarri gertatzen ari zaio gainerako industria-sektoreetan baino erritmo biziagoan hazteko, fakturazioan, enpleguan eta esportazioetan.

Nekazaritzako industrien inbertsiorako laguntzen deialdiak, 2017koak, jarduketa batzuk aurreikusten zituen, argitaratu zen egunetik 2017-10-25etik 2019-06-30era doan aldirako.

Nafarroako Gobernuak deialdi hori berriz ateratzeko daukan asmoari buruz, jakitera eman behar dizut 2019-08-07an nekazaritzako industrietan inbertsioak egiteko laguntzen deialdia argitaratu zela. 2019ko deialdi horren arabera, 2019-11-30era arte zabalik dago eskaerak aurkezteko epea; eta jarduketak egiteko epea, berriz, deialdia argitaratu zenetik 2020-06-30era arte doa. Deialdiak 10.042.350 euroko aurrekontua du.

Une honetan, eskaerak jasotzen ari gara, eta gaur den egunean 29 eskaera jaso ditugu jada; horietatik, 3 ez dira bideragarriak (1 onuradunak berak deuseztatu du eta 2k ez dute deialdiaren helburua betetzen). Horrenbestez, gaur arte 26 eskaera daude.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2019ko irailaren 26an

Garapen Ekonomiko eta Enpresarialeko kontseilaria: Manu Ayerdi Olaizola